陳冠明，江蘇徐州人。西元一九五六年生。業農。二〇〇一年，聞北京之將舉五輪會，遂有遠遊之志，但憑三輪登途。馳於平原，御乎艽野。行止以之，寤寐在斯。此三輪車，一九九八年所買也，有隙則補，曾不棄置易新。二〇〇八年，乃就京華。演講於鳥巢，闡其奧運觀，伸愛護自然之理，集觀客之署名。又俯身道陂，親入草叢，拾棄物以得其所。冠明所歷日繁，愈知何以居易，每及一城，乃就官廨，得介紹書以赴次邑。明年，自度徧覽中邦，遂欲周遊萬國。方其時也，冠明足跡，西及珠峰，南達港澳。遂至國境，欲就日南。邊卒聞之，徑告越南軍士，攝像存檔而後通關。既入越南，方補簽證。冠明鬚髮皓然，車色斑斕。華人視而遽識之，遂援以金，或時亦延之傳舍。然多風餐露宿。二〇一七年十月十八日歿。